A Bizottság határozata

(1987. április 28.)

Hollandia számára eltérés engedélyezéséről és a friss hús darabolásával kapcsolatban betartandó egyenértékű egészségügyi feltételek rögzítéséről

(87/260/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 86/587/EGK irányelvvel [1] módosított, a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelvre [2] és különösen annak 13. cikkére,

mivel a 64/433/EGK irányelv 13. cikke értelmében, a 16. cikkben leírt eljárásnak megfelelően az I. melléklet 45. pontjának c) alpontjától kérésre bármelyik hasonló garanciákat nyújtó tagállam számára eltérések engedélyezhetők; mivel ezeknek az eltéréseknek a célja olyan egészségügyi feltételek rögzítése, amelyek legalább egyenértékűek az említett mellékletben foglaltakkal;

mivel a holland hatóságok egy 1986. december 19-én kelt levél útján kérelmet nyújtottak be a Bizottsághoz a 64/433/EGK irányelv I. melléklete 45. pontjának c) pontjától való eltérés engedélyezésére a friss marha-, borjú- és sertéshús darabolásával kapcsolatban; mivel e kérelem egészségügyi feltételeket javasol; mivel szükséges, hogy a nyers hús darabolására vonatkozó eltérési kérelemben alternatívaként rögzített egészségügyi feltételek legalább egyenértékűek legyenek a 64/433/EGK irányelv I. melléklete 45. pontjának c) pontjában foglaltakkal;

mivel a Hollandia által javasolt egészségügyi feltételek egyenértékűek a 64/433/EGK irányelv I. melléklete 45. pontjának c) pontjában foglaltakkal;

mivel az ebben a határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 64/433/EGK irányelv I. melléklet 45. pontjának c) pontjától eltérve Hollandia a friss marha-, borjú- és sertéshús darabolását ennek a határozatnak a mellékletében meghatározott feltételeknek megfelelően engedélyezheti.

2. cikk

Ennek a határozatnak a tagállamok a címzettjei.

Kelt Brüsszelben, 1987. április 28-án.

a Bizottság részéről

Frans Andriessen

alelnök

[1] HL L 339., 1986.12.2., 26. o.

[2] HL 121., 1964.7.29., 2012/64. o.

--------------------------------------------------

MELLÉKLET

SZARVASMARHÁK ÉS SERTÉSEK HASÍTOTT TESTÉNEK DARABOLÁSÁRA VONATKOZÓ KÜLÖNLEGES FELTÉTELEK

1. A vágócsarnokból érkező hasított testek előbb hűtésre kerülnek olyan hűtőtermekben, amelyeknek a párologtatók kimeneti nyílásánál mért levegőhőmérséklete lehetővé teszi a hasított testek +7 °C-os belső hőmérsékletre való hűtését szarvasmarha esetében 48 órán, sertések esetében pedig 20 órán belül, majd azokat a darabolóhelyiségbe szállítják, amelynek hőmérséklete nem haladja meg a +17 °C-ot, és amely a hűtőtermekkel azonos épületcsoportban található.

2. A hús szállítása egy menetben történik.

3. A hasított testeket már a +7 °C-os belső hőmérséklet elérése előtt a darabolóhelyiségbe szállítják és kicsontozzák abban az esetben, ha a darabolást a vágási műveletek befejezését követően szarvasmarha esetében 48 órán, sertések esetében pedig 20 órán belül elvégzik.

4. A hús darabolóhelyiségbe való érkezése és annak további hűtése között eltelt idő nem haladhatja meg a 60 percet.

5. A húst a darabolást és csomagolást követően azonnal megfelelő hűtőtermekbe szállítják.

--------------------------------------------------